ТАНИЛЦУУЛГА

*Журам батлах, тогтоолын хавсралтад нэмэлт, өөрчлөлт оруулах тухай Засгийн газрын тогтоолын төсөл боловсруулсан тухай*

Дэлхийн хүн амд 65 ба түүнээс дээш насны ахмадууд 2022 онд 10 хувийг эзэлж байгаа ба 2030 онд 12 хувь буюу 994 сая, 2050 онд 16 хувь буюу 1.6 тэрбум болж өснө[[1]](#footnote-1). Монгол Улсын хувьд 60 ба түүнээс дээш насны ахмад настны тоо 2000 онд нийт хүн амын 5.4 хувь, 2010 байдлаар 5.8 хувь, 2021 оны байдлаар 9.7 хувь байгаа бол 2030 онд 11.9 хувь, 2050 он гэхэд 5 хүн тутмын нэг нь 60 ба түүнээс дээш настай болох магадлалтайг Үндэсний статистикийн хорооноос тооцоолжээ. 2023 оны байдлаар Монгол Улсад нийт хүн амын 10 хувь нь буюу 385.6 мянган ахмад настан байна[[2]](#footnote-2).

Хүн ам зүйн өөрчлөлтийн улмаас нийт хүн амын дунд ахмад настнуудын эзлэх хувь хурдацтай өсөж байгаатай уялдуулан эрүүл, идэвхтэй насжилтад бэлтгэх, ахмад настанд үзүүлэх урт хугацааны цогц тусламж үйлчилгээ, асаргааны хувилбарт үйлчилгээг хөгжүүлэх, ахмад настны хөдөлмөр эрхлэлтийг дэмжих бодлогыг сайжруулах зорилгоор Ахмад настны тухай хуульд нэмэлт, өөрчлөлт оруулах тухай хуулийг УИХ-аас 2024 оны 6 сарын 5-ны өдөр баталж, 2025 оноос эхлэн хэрэгжүүлэхээр болсон.

Иймд дээрх хуулийг хэрэгжүүлэх бэлтгэл ажлыг хангах хүрээнд Засгийн газрын 2017 оны 01 дүгээр сарын 25-ны өдрийн 31 дүгээр тогтоолоор батлагдсан Насны хишиг олгох журмыг шинэчлэх, Засгийн газрын 2017 оны 7 дугаар сарын 04-ний өдрийн 197 дугаар тогтоолын 1 дүгээр хавсралтаар батлагдсан Ахмад настанд дэмжлэг, хөнгөлөлт олгох журмыг шинэчлэх, мөн тогтоолын 2, 3 дугаар хавсралтад нэмэлт, өөрчлөлт оруулах, ”Төрөлжсөн асрамжийн үйлчилгээг шинээр үзүүлэх, барилга байгууламж барих аж ахуйн нэгж, байгууллагад төрөөс нэг удаагийн дэмжлэг үзүүлэх журам”-ын төслийг тус тус боловсруулж, “Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын тогтоолын төслийг боловсруулав.

*Ахмад настанд дэмжлэг, хөнгөлөлт олгох журмын төслийн талаар:*

Энэ журмыг нийгмийн халамжийн цахим үйлчилгээтэй уялдуулж, үйлчилгээг хүнд сурталгүй, олон бичиг баримт бүрдүүлэхгүйгээр хуульд заасан хөнгөлөлт тусламжид ахмад настныг хамруулахаар шинэчилсэн. Журамд дараах асуудлыг тусгасан. Тухайлбал:

1. Нийгмийн халамжийн үйлчилгээнд еhalamj.mn цахим системийг нэвтрүүлсэнтэй уялдан ахмад настан дэмжлэг, тусламж, хөнгөлөлтөд хамрагдах хүсэлтээ цахимаар гаргах, сум, хорооны нийгмийн ажилтан, аймаг, дүүргийн нийгмийн халамжийн үйлчилгээний байгууллага хүсэлтийг хэрхэн хянан шийдвэрлэх, Төрийн сангийн газраар дамжуулан багцын гүйлгээгээр шилжүүлэг хийх санхүүжилтийн явц болон хяналт, тайлагналт зэргийг журмын төсөлд шинэчлэн тусгасан;
2. Протез, шүдний протезыг хийлгэхэд харьяа аймаг, дүүргийн эмнэлгийн Эмнэлэг хяналтын комиссын шийдвэрийг үндэслэн хийлгэж байгаа нь ахмад настанд хүндрэлтэй, комиссын үйл ажиллагаанд ачаалал бий болгож байгааг харгалзан төрөлжсөн мэргэшлийн эмчийн дүгнэлтээр хийлгэхээр тусгасан;
3. Ахмад настны өөрийн хүсэлтэд үндэслэн бусдын хэрэглэж байсан тэргэнцэр, нэн шаардлагатай тусгай хэрэгслийг бусдаас авах боломжийг бүрдүүлж, хөнгөлөлтийн хэмжээг 50 хувиар тооцон олгохоор зохицуулалтыг нэмж тусгав;
4. Хуулийн өөрчлөлттэй холбоотойгоор зарим үйлчилгээг цахимжуулах, давхардлыг арилгах, гэрээт байгууллагын санхүүжилтийг гүйцэтгэлд үндэслэн бодитой олгох зорилгоор ахмад настны амарсан хугацааны талаарх цахим мэдээлэл /биометрик/-ийг аймаг, дүүргийн нийгмийн халамжийн үйлчилгээний байгууллагад хүргүүлэхээр тусгалаа.

*Насны хишиг олгох журмын төслийн талаар:*

2024 оны 6 сард УИХ-аас баталсан Ахмад настны тухай хуульд насны хишгийн хэмжээ, олгох журмыг Засгийн газар батлахаар заасан. Иймд Насны хишиг олгох журмын төслийг шинэчлэн боловсруулав. Журмын төсөлд дараах асуудлыг тусгав. Үүнд:

1. Нийгмийн халамжийн үйлчилгээнд еhalamj.mn цахим системийг нэвтрүүлсэнтэй уялдан ахмад настан насны хишигт хамрагдах хүсэлтээ цахимаар гаргах, сум, хорооны нийгмийн ажилтан, аймаг, дүүргийн нийгмийн халамжийн үйлчилгээний байгууллага хүсэлтийг хэрхэн хянан шийдвэрлэх зэргийг тусгаж, шинэчилсэн;
2. Ахмад настны тухай хуульд насны хишиг олгох насны хязгаар, хишгийн хэмжээг заасан заалт Улсын Их Хурлаас 2025 оны 06 дугаар сард баталсан “Ахмад настны тухай хуульд нэмэлт, өөрчлөлт оруулах тухай хууль”-иар хүчингүй болсон тул журамд насны хязгаарыг тогтоосон нэмэлт хэсгийг оруулав;
3. Цахимжилт нэвтрээгүй үеийн өнөөдрийн нөхцөлд ач холбогдолгүй болсон зарим заалтыг хасав. Тухайлбал гэрээ байгуулсан банкаар насны хишиг олгох тухай, нэрийн дансны тухай холбогдох заалтуудыг хүчингүй болгож, шинэчилсэн.

*Төрөлжсөн асрамжийн үйлчилгээг шинээр үзүүлэх, барилга байгууламж барих аж ахуйн нэгж, байгууллагад төрөөс нэг удаагийн дэмжлэг үзүүлэх журмын төслийн талаар:*

Одоогийн байдлаар улсын болон орон нутгийн төсвөөс санхүүждэг 8, хувийн хэвшлийн 4, нийт 12 асрамжийн газарт 484 асруулагч асруулж байна. Эдгээр 12 асрамжийн газарт 326 ахмад настан, 158 хөгжлийн бэрхшээлтэй иргэн асруулж байгаа бөгөөд тэдгээр иргэдийн 65 хувь нь нийгмийн даатгалын сангаас, үлдсэн 35 хувь нь нийгмийн халамжийн сангаас тэтгэвэр авч байна.

Сүүлийн жилүүдэд насжилт нэмэгдэхийн хэрээр асрамжийн газарт асруулах шаардлагатай ахмад настны тоо нэмэгдэж, төлбөртэй болон төлбөргүй хувийн хэвшлийн асрамжийн газар байгуулах хэрэгцээ шаардлага бий болсоор байна. Гэсэн хэдий ч энэ төрлийн үйл ажиллагаа эрхлэх сонирхолтой байгууллага цөөн байгаа нь нэг талаас төрөөс үзүүлэх дэмжлэг хангалтгүй байгаатай холбоотой юм.

2024 оны 6 сард УИХ-аас баталсан Нийгмийн халамжийн тухай хуульд нэмэлт, өөрчлөлт оруулах тухай хуульд төрөлжсөн асрамжийн үйлчилгээг шинээр үзүүлэх, барилга байгууламж барих аж ахуйн нэгж, байгууллагад төрөөс нэг удаагийн дэмжлэг үзүүлэх журмыг Засгийн газар батлахаар заасан.

Энэхүү журмын төсөлд Нийгмийн халамжийн тухай хуулийн 19 дүгээр зүйлийн 19.1.1-д заасан ахмад настанд төрөлжсөн асрамжийн үйлчилгээг шинээр үзүүлэх байгууллагад түрээсийн зардлын дэмжлэг, төрөлжсөн асрамжийн газрын барилга байгууламж шинээр барих аж ахуйн нэгж, байгууллагад төрөөс нэг удаагийн зардлын дэмжлэг олгох, зарцуулах, тайлагнах, хяналт тавих үйл ажиллагааг зохицуулахаар тусгав.

Энэ журам батлагдсанаар төрөлжсөн асрамжийн үйлчилгээ үзүүлэх хүсэлтэй байгууллагыг хөрөнгө санхүүгийн хувьд дэмжихээс гадна Нийгмийн халамжийн тухай хуулийн 19 дүгээр зүйлийн 19.2.1-д заасан “тэжээн тэтгэх хүүхэдгүй, бие даан амьдрах чадваргүй ганц бие, эсхүл тэжээн тэтгэх хүүхэд нь ахмад настан, хөгжлийн бэрхшээлтэйн улмаас дэмжлэг, туслалцаа үзүүлэх чадваргүй, тэжээн тэтгэх үүрэгтэй этгээд нь тухайн ахмад настны эсрэг хүчирхийлэл үйлдсэн болох нь тогтоогдсон бөгөөд олон нийтийн оролцоонд түшиглэсэн халамжийн үйлчилгээнд хамрагдах боломжгүй ахмад настан”-д үзүүлэх асрамжийн үйлчилгээний чанар, хүртээмж нэмэгдэх юм.

*“Ахмад настан, хөгжлийн бэрхшээлтэй хүн нийтийн тээврийн хэрэгслээр үнэ төлбөргүй зорчих журам”-д нэмэлт, өөрчлөлт оруулахтай холбоотой тогтоолын төслийн талаар:*

УИХ-аас 2024 оны 6 сард баталсан Ахмад настны тухай хуулийн 8 дугаар зүйлийн 8.1.6-д “энэ хуулийн 8.1.5-д заасан ахмад настны нийтийн тээврээр зорчсон төлбөрийг нийтийн тээврийн үйлчилгээ үзүүлсэн аймаг, нийслэлийн төсвөөс санхүүжүүлэх.” гэж заасан. Тогтоолын төсөлд дээрх заалтын зохицуулалтыг тусгахаас гадна хэрэгжилтийн явцад сайжруулах шаардлагатай заалтуудад өөрчлөлт оруулсан. Мөн одоогоор ахмад настан, хөгжлийн бэршээлтэй иргэдийг нийтийн тээвэрт үнэ төлбөргүй зорчуулах цахим картын олголтын явц цахимжаагүй байгааг анхааран цахимжуулах шаардлага тулгарч байна. Тогтоолын төсөлд дараах асуудлыг тусган нэмэлт өөрчлөлт орууллаа. Үүнд:

1. Засгийн газрын 2017 оны 7 дугаар сарын 04-ний өдрийн 197 дугаар тогтоолын 3 дугаар хавсралтаар батлагдсан журамд нийслэлд нийтийн тээврээр зорчих цахим картыг олгох, нийлүүлэх, хяналт тавих, гэрээ байгуулах, удирдлага зохион байгуулалтаар хангах эрх бүхий байгууллага нь Нийслэлийн нийгмийн халамжийн байгууллага гэж заасан байдаг. Засгийн газрын 2024 оны Нийслэлийн Засаг даргын Тамгын газрын бүтэц, орон тооны хязгаар батлах тухай 81 дүгээр тогтоолоор Нийслэлийн Засаг даргын эрхлэх асуудлын хүрээнд ажиллуулах агентлагийн жагсаалтад Нийслэлийн нийгмийн халамжийн байгууллага багтаагүй, татан буугдахаар байгаа тул чиг үүргийн байгууллага болох Нийслэлийн нийтийн тээврийн асуудал хариуцсан байгууллага энэ асуудлыг хариуцахаар өөрчилсөн;
2. Нийслэлд нийтийн тээврээр зорчих цахим картыг Нийслэлийн үйлчилгээний нэгдсэн 6 төв болон дүүргийн Хөдөлмөр, халамжийн үйлчилгээний хэлтсээс олгодог бөгөөд жилд дунджаар 110 мянган иргэнд цахим карт шинээр болон дахин олгодог. Карт олголтыг байгууллагаар нь харахад Нийслэлийн үйлчилгээний нэгдсэн төвөөс олгосон цахим карт нийт карт олголтын 97 орчим хувийг эзэлдэг тул тогтоолын төсөлд Нийслэлийн үйлчилгээний нэгдсэн төвөөс олгохоор өөрчлөлтийг тусгасан;
3. Ахмад настны тухай хуулийн 8 дугаар зүйлийн 8.1.6, Хөгжлийн бэрхшээлтэй хүний эрхийн тухай хуулийн 32 дугаар зүйлийн 32.8-д ахмад настан, хөгжлийн бэрхшээлтэй хүн нь орон нутгийн харьяалал харгалзахгүйгээр үнэ төлбөргүй зорчихоор хуульчилсан боловч журамд нийслэлд түр оршин суух иргэдэд 180 хоногийн хугацаатайгаар цахим картыг олгодог байсан нь иргэдээс өргөдөл, гомдол маш их ирүүлдэг байсан тул тогтоолын төсөлд ахмад настан, хөгжлийн бэрхшээлтэй иргэнд орон нутгийн харьяалал харгалзахгүйгээр цахим карт олгохоор тусгав.

*“Ахмадын сан байгуулан ажиллуулах журам”-д нэмэлт, өөрчлөлт оруулахтай холбоотой тогтоолын төслийн талаар:*

Ахмадын сан байгуулан ажиллуулах журмыг 2017 оны 7 дугаар сарын 4-ний өдрийн “Засгийн газрын 197 тоот тогтоолын 2 дугаар хавсралтаар батлан мөрдөж байна. 2023 оны байдлаар улсын хэмжээнд “Ахмадын сан” байгуулсан 4737 аж ахуйн нэгж, байгууллага байна.

Улсын Их Хурлын чуулганы 2024 оны 06 дугаар сарын 05-ны өдрийн хуралдаанаар Ахмад настны тухай хуульд нэмэлт, өөрчлөлт оруулах тухай хуулийг баталсан. Энэ хуулийн 14 дүгээр зүйлийн 14.7 дахь хэсэгт “Энэ хуулийн 14.6-д заасан арга хэмжээнд зориулан аж ахуйн нэгж, байгууллага өөрийн төсөв, үйл ажиллагааны орлогоосоо төсвийн байгууллага тухайн жилийн төсөвт тусган цалингийн нийт сангийн гурав хүртэл хувьтай тэнцэх хэмжээний мөнгөн хөрөнгөөр "Ахмадын сан" байгуулах бөгөөд Ахмадын сан байгуулан ажиллуулах журмыг Засгийн газар батална” гэж заасан.

“Ахмадын сан байгуулан ажиллуулах журам”-д нэмэлт, өөрчлөлт оруулахтай холбоотойгоор тогтоолын төсөлд дараах асуудлыг тусгалаа. Үүнд:

1. Компанийн тухай хуулийн 16 дугаар зүйлд заасан өөрчлөлтийг тусгав;
2. Ахмадын сангийн мөнгөн хөрөнгийг хэмжээг тогтоох зохицуулалтыг нэмж, төсөлд “1.6.Аж ахуйн нэгж байгууллага, төсөвт байгууллага нь тухайн байгууллагын ахмад настны тоо, цаашид нэмэгдэх ахмад настны тоо зэргээс хамааран ахмадын санг цалингийн сангийн хэдэн хувиар тогтоох асуудлыг хоёр жилд нэг удаа байгууллагын дэргэдэх ахмадын хороо, зөвлөлтэй хэлэлцэн тогтооно. 1.7. Аж ахуйн нэгж байгууллага, төсөвт байгууллага нь энэ журмын 1.6-д заасан тухайн байгууллагын ахмадын санг цалингийн сангийн хэдэн хувиар тогтоосон талаар нийт ажилчдын хуралд танилцуулна.” гэсэн хэсгүүдийг нэмсэн;
3. Мөн сангаас дэмжлэг тусламж авах, сангийн хөрөнгийн зарцуулалт, тайлагнахтай холбоотой зарим зохицуулалтыг өөрчилсөн.

Энэ тогтоолын төслийг батлуулснаар Засгийн газрын 2017 оны 01 дүгээр сарын 25-ны өдрийн 31 дүгээр тогтоолыг, “Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын 2017 оны 07 дугаар сарын 04-ний өдрийн 197 дугаар тогтоолын 1 дүгээр хавсралтыг тус тус хүчингүй болгох бөгөөд “Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын тогтоолыг 2025 оны 01 сарын 01-ээс хэрэгжүүлэх юм.

“Журам батлах, тогтоолын хавсралтад нэмэлт, өөрчлөлт оруулах тухай” Засгийн газрын тогтоолыг баталснаар, ахмад настанд үзүүлэх хөнгөлөлт, тусламж үйлчилгээг хүнд сурталгүй, хөнгөн шуурхай үзүүлэх, ахмад настны амьжиргаа, нийгмийн хамгааллыг сайжруулах, ахмад настны хөгжил, оролцоог дэмжих нөгөө талаар ахмад настанд хөнгөлөлт, тусламж үзүүлэх байгууллага, ажилтны чиг үүрэг тодорхой болох юм.

-----о0о-----

1. https://www.visualcapitalist.com/cp/charted-the-worlds-aging-population-1950-to-2100/ [↑](#footnote-ref-1)
2. ҮСХ-ны 2024 оны тайлан [↑](#footnote-ref-2)